Специјална болница за психијатријске болести

„СВЕТИ ВРАЧЕВИ“

Нови Кнежевац

Број: 02-694/21

Датум: 25.11.2019.

На основу члана 108. Закона о јавним набавкама (''Сл. гласник РС'' бр. 124/12, 14/2015 и 68/2015), в.д. директора Специјалне болнице за психијатријске болести „Свети Врачеви“ из Новог Кнежевца, након пријема Извештаја о стручној оцени понуда комисије за јавну набавку, бр. 02-694/20, од 22.11.2019. године, доноси:

**ОДЛУКУ О ДОДЕЛИ УГОВОРА**

**У ЈАВНОЈ НАБАВЦИ БР. 5/2019**

**- Болеснички кревети -**

Додељује се уговор о јавној набавци добара, у јавној набавци мале вредности број ЈН 5/2019 – Болеснички кревети, понуђачу "Миолаб-СМВ" д.о.о. 11000 Београд, ул. Венизелосова бр. 11/1/2, по понуди бр. 29/2019, од 14.11.2019. године.

**О б р а з л о ж е њ е**

Наручилац је 21.10.2019. године донео одлуку о покретању поступка јавне набавке бр. 5/2019, за јавну набавку добара – Болесничких кревета.

Јавна набавка није формирана по партијама.

Спроведен је поступак јавне набавке мале вредности, сходно одредбама Закона о јавним набавкама.

Подаци о јавној набавци:

Болеснички кревети, процењена вредност без ПДВ-а је 3.272.727,00 динара, а са ПДВ-ом 3.600.000,00 динара.

Критеријум за рангирање понуда, избор најповољније понуде и доделу уговора, предвиђен конкурсном документацијом, је најнижа понуђена цена.

Комисија за јавну набавку је директору доставила извештај о стручној оцени понуда, број 02-694/20, од 22.11.2019. године, у којем је, између осталог, наведено следеће:

**Основни подаци о понуђачима**:

|  |  |  |
| --- | --- | --- |
| Редни број | Број под којим је понуда заведена | Назив, одн. шифра понуђача |
| 1. | 02-743/1 од 14.11.2019. године | „Синофарм“ д.о.о. 11160 Београд, Косте Нађа бр. 31 |
| 2. | 02-755/1 од 15.11.2019. године | „Миолаб - СМВ“ д.о.о.  11000 Београд, Венизелосова 11/I/2 |

**Начин примене методологије доделе пондера:**

Критеријум за рангирање понуда, избор најповољније понуде и доделу уговора, предвиђен конкурсном документацијом, је најнижа понуђена цена, према следећем:

Цена без ПДВ-а------------------------------------------------ - до 100 пондера

Рачунска операција се врши на следећи начин:

најнижа понуђена цена x максималан број пондера (100 пондера)

понуђена цена конкретног понуђача

**Стручна оцена понуда:**

У поступку стручне оцене понуда, комисија Наручиоца је, као прво, детаљно прегледала и анализирала приложену документацију од стране оба понуђача и упоредила је са захтеваном документацијом, а све у склопу захтеваних услова, као и техничких карактеристика. Током поступка, комисија је затражила од понуђача „Миолаб-СМВ“ д.о.о. Београд доставу превода дела документације, са енглеског на српски језик и то дела који се односи на антибактеријска својства пластификације, све на основу чл. 18. Закона о јавним набавкама, што је овај понуђач и доставио у остављеном примереном року. Документација оба понуђача је комплетна и садржи све захтеване прилоге и наводе. Понуде су предате благовремено. Понуде су у оквиру процењене вредности набавке. Оба понуђача су доставила узорак, како се конкурсном документацијом и захтевало. Потом је, дана 20.11.2019. године, уз присуство представника оба понуђача, извршен увид у достављене узорке, узорци су премеравани по параметрима који се могу мерити, уз активно учешће присутних представника оба понуђача, о чему је сачињен записник, који је потписан од стране представника понуђача и чланова комисије, а записник је представницима понуђача истог дана и уручен. У записник су унете све изјаве и примедбе које су представници понуђача желели да буду унете.

Конкурсном документацијом је, између осталог, захтевано да димензије кревета буду: дужина 205 цм, а ширина 90 цм. Поред тога, захтевано је да лежећа површина буде израђена од челичне жице у облику мреже са отворима димензија 50 x 50 мм. Међу присутним представницима понуђача било је спорно од које до које тачке се мери дужина и ширина кревета.

**Мерењем узорка кревета понуђача „Миолаб-СМВ“ добијени су следећи резултати**:

-дужина кревета:

од крајње тачке /одбојника/ до крајње тачке /другог одбојника/ 205 цм;

без одбојника, од чеоне спољашње странице до друге чеоне спољашње странице 203 цм;

-ширина кревета:

од одбојника до одбојника 90 цм;

- димензије отвора мреже лежеће површине: 52 x 47 мм;

**Мерењем узорка кревета понуђача „Синофарм“ добијени су следећи резултати**:

- дужина кревета:

од чеоне спољашње стране до друге чеоне спољашње стране 212,5 цм

мерење од одбојника до одбојника није вршено пошто овај узорак није снабдевен одбојницима /одбојници нису посебно захтевани конкурсном документацијом/;

-ширина кревета:

96 цм;

ширина од одбојника до одбојника није мерена пошто овај узорак није снабдевен одбојницима /одбојници нису посебно захтевани конкурсном документацијом/;

- димензије отвора мреже лежеће површине: 47 x 46 цм.

Код оваквог стања ствари, комисија Наручиоца констатује да су код оба понуђача, у појединим сегментима, присутна мања одступања од захтеваних димензија. Међутим, имајући у виду да су наведена одступања минимална, да не утичу на суштину употребне намере Наручиоца преточене у захтеване димензије, те да се ради о минималној толеранцији, комисија сматра да се оба достављена узорка могу сматрати одговарајућим.

Наводе представника понуђача „Миолаб-СМВ“ да је узорак другог понуђача – „Синофарма“ неодговарајућ, јер се ради о половном, коришћеном, кородираном и изгребаном кревету, као и да достављени кревет има само једну страницу, комисија је размотрила и заузела становиште да се може прихватити изјашњење представника „Синофарма“ да је достављени узорак демо модел, који се користи као такав за наведене сврхе, па је, следствено томе, комисија мишљења да је уобичајено да такав узорак буде са одређеним видљивим мањим оштећењима. Наведено пак не значи да ће, за случај доделе уговора овом понуђачу, Наручиоцу бити испоручени оштећени кревети, али сама испорука кревета већ спада у поступак извршења уговора, а не у поступак стручне оцене понуда. У вези ограде, конкурсном документацијом је наведено следеће: „Заштитна ограда да је од алуминијума која се обара и поседује аутоматски забрављивач; Заштитна ограда да је формирана са 6 стубова......“. Дакле, заштитна ограда се помиње у једнини, па узорак „Синофарма“, који има једну, а не две ограде, није самим тим неодговарајући. Такође, комисија сматра да примедба представника „Синофарма“ да узорак који је достављен од стране понуђача „Миолаб-СМВ“ није одговарајући јер има 2 ограде, није основана, јер конкурсном документацијом није ограничено да се не може понудити кревет са две ограде, дакле може се понудити и квалитетније и комплетније добро, уколико се истовремено испуњавају друге захтеване техничке карактеристике.

Потом је комисија приступила вредновању понуда применом методологије доделе пондера описане конкурсном документацијом, према следећем:

|  |  |  |
| --- | --- | --- |
| НАЗИВ ПОНУЂАЧА | Понуђена цена | Број пондера |
| "Миолаб-СМВ" д.о.о. 11000 Београд, ул. Венизелосова 11/I/2 | 2.603.190,00 дин. | 100 |
| „Синофарм“ д.о.о. 11160 Београд, Косте Нађа 31 | 3.235.890,00 дин | 80 |

Рачунске операције:

"Миолаб-СМВ“ - 2.603.190,00 : 2.603.190,00 х 100 = 100

„Синофарм“ – 2.603.190,00 : 3.235.890,00 = 0,80 x 100 = 80

Комисија за јавну набавку је у свој Извештају о стручној оцени понуда, предложила да се уговор додели понуђачу „Миолаб-СМВ“ д.о.о. 11000 Београд, ул. Везизелосова бр. 11/Косте Нађа 31, обзиром да је применом методологије доделе пондера овај понуђач остварио већи број пондера.

На основу изнетог, в.д. директора наручиоца је размотрио целокупне списе предмета, након чега је закључио да је предлог комисије основан, па је стога одлучио као у изреци.

Поука о правном леку:

Против ове одлуке може се поднети захтев за заштиту права у року од 5 дана од дана објаве исте на Порталу јавних набавки. Захтев за заштиту права подноси се наручиоцу, а примерак се истовремено доставља и Републичкој комисији.

Захтев за заштиту права има правно дејство регулисано чланом 150. ЗЈН.

Уз поднет захтев за заштиту права понуђач је у обавези да достави примерак доказа о уплати таксе у складу са чл. 156. ст. 1. тачка 1. ЗЈН, у износу од 60.000,00 динара.

Као доказ о уплати таксе, у смислу члана 151. ст. 1. тачка 6) ЗЈН прихватиће се Потврда о извршеној уплати таксе из члана 156. ЗЈН. Потврда треба да садржи следеће елемнте: да буде издата од стране банке и да садржи печат банке; да представља доказ о извршеној уплати таксе, што значи да потврда мора да садржи податак да је налог за уплату таксе, односно налог за пренос средстава реализован, као и датум извршења налога. Уплату извршити на број жиро рачуна: 840-30678845-06 са шифром плаћања: 153 или 253; позив на број су подаци о броју или ознаци јавне набавке поводом које се подноси захтев за заштиту права; а сврха уплате је: ЗЗП; назив наручиоца; број или ознака јавне набавке поводом које се подноси захтев за заштиту права. Као корисник наводи се: буџет Републике Србије. Код уплатиоца таксе наводи се: назив уплатиоца, односно назив подносиоца захтева за заштиту права за којег је извршена уплата таксе. Потврда треба да садржи и потпис овлашћеног лица банке, у којој је извршен пренос средстава или уплата.

В.Д. Директора

Миловановић др Јован, психијатар